EESTI ADVOKATUURI JUHATUS

ISTUNGI PROTOKOLL

14. aprill 2020. a nr 10

Tallinn

**Büroopinna jagamisest teiste ettevõtete või advokaadibüroodega**

Juhatuse poole pöörduti küsimusega, kas praegusel keerulisel ajal on aktsepteeritav, kui ühel büroopinnal tegutseb rohkem kui üks advokaadibüroo/ühing.

Juhatus selgitab, et advokaadibüroo võib jagada büroopinda teise ettevõtjaga (sh teise advokaadibürooga) tingimusel, et büroopindade ühiskasutamisel on tagatud kutsesaladuse hoidmine (AdvS § 45). Kui advokaadibürool on ühiskasutuses ruume teiste ettevõtetega, siis peab olema välistatud kõrvaliste isikute ligipääs konfidentsiaalsele informatsioonile (büroo ruumid peavad olema märgistatud ning lukustatavad ja valvestatavad). Kliente tuleb vastu võtta privaatselt, et teise ettevõtja/advokaadibüroo töötajad ei puutuks büroo klientidega kokku. Juhatuse teadaolevalt on mitu advokaadibürood, mis jagavad büroopinda teise büroo või ettevõttega, kuid juhatus on korralise järelevalve raames teinud kindlaks, et neis on kutsesaladuse hoidmine tagatud. Seega on väiksematel advokaadibüroodel võimalik kaaluda teise advokaadibüroo või ettevõttega ühise büroopinna rentimist, kui see aitab advokaadibüroode rasket majanduslikku olukorda leevendada.

**Juhatus**

**O T S U S T A S:**

**Teha ülaltoodud seisukohad pöördujale teatavaks.**